D. Lipšic, poslanec: (2008-02-12):
Body 1 a 5 s návrhom tohto zákona nijako nesúvisia. Koniec koncov otvára sa úplne iný zákon, otvára sa kódex, Trestný poriadok. Otvára sa vo veľmi citlivej veci, ktorá sa týka pôsobnosti vojenskej justície, ktorá bola v novom Trestnom poriadku zadefinovaná tak, že sa týka nielen vojakov v činnej službe, ale aj príslušníkov ozbrojených zborov vrátane zboru Policajného. Tento návrh smeruje k tomu, aby sa síce týkal aj ozbrojených zborov, ale to len príslušníkov Zboru väzenskej a justičnej stráže pre trestné činy spáchané pri výkone služby. Ja som presvedčený, že na Slovensku máme dve alternatívy. Prvá alternatíva je, že vojenské súdy budú existovať s existujúcou jurisdikciou alebo vojenské súdy nebudú. Po zrušení základnej vojenskej služby máme na Slovensku možno 20 000 vojakov v činnej službe. To naozaj je vojsko na úrovni jednej divízie. Na tento účel vojenskú justíciu nepotrebujeme. A preto považujem tento návrh za prvý krok k zrušeniu vojenskej justície. Len to treba povedať. A podľa mojej mienky treba férovo aj s tým prísť, aby s tým prišla vláda a takýto návrh predložila, aby sa k nemu mohli vyjadriť možno aj tí, ktorých sa návrh týka, teda vojenskí sudcovia a vojenskí prokurátori. Považujem za prejav hlbokej neúcty k vojenským sudcom a k vojenským prokurátorom neumožniť im ani sa vyjadriť, ani diskutovať o návrhu, ktorý je teraz predložený, napriek tomu, že desiatky rokov mnohí spravodlivo vykonávali svoje postavenie a svoje funkcie vo vojenskej justícii. Dovoľte mi vyjadriť sa k samotnému dôvodu, pre ktorý bol Policajný zbor začlenený pod vojenskú jurisdikciu. Ten dôvod je pomerne prostý. Policajti z titulu výkonu svojej práce prichádzajú do pravidelného kontaktu s miestnymi prokurátormi a miestnymi sudcami, a preto miestne väzby medzi policajtmi a predstaviteľmi miestnej justície evidentne existujú. Dnes máme na Slovensku 54 okresných súdov a 54 okresných prokuratúr. Sú len tri vojenské súdy, aj vojenské prokuratúry. To znamená, miestne väzby, ktoré tu existujú, sú oslabené. Ak si pozrieme nápady, tak zistíme, že na civilných súdoch sú obžaloby na policajtov ešte z roku 2002. Z roku 2004 je ich 25 na civilných súdoch. Civilné súdy, žiaľ, o trestných veciach policajtov nekonajú bez prieťahov, pričom vojenské súdy vybavujúce agendu príslušníkov Policajného zboru od 1. 1. 2006 konajú bez prieťahov. Poviem konkrétny príklad. Možno si spomínate, pred niekoľkými rokmi bol prípad útoku na jednu rómsku rodinu. Myslím, že to bolo niekde v Žiline, kde medzi páchateľmi bol aj jeden v tom čase vojak v činnej službe. Tým pádom jeho vec bola v jurisdikcii vojenskej justície. A bol odsúdený oveľa skôr, rádovo oveľa skôr ako ostatní spolupáchatelia, ktorí spadali pod jurisdikciu civilnú. Pán minister nás presviedča, pretože je pod tlakom policajných odborov, že takéto riešenie nie je nikde v Európe, je v rozpore neviem s čím všetkým, ale faktom je, že nie je v rozpore.  A pretože je sekundárne, či nejaký Policajný zbor plniaci čisto policajné funkcie funguje pod rezortom obrany alebo rezortom vnútra, podstatné je, aké funkcie plní. A faktom je, že aj karabinieri v Taliansku, aj gendarmerie vo Francúzsku plnia čisto policajné funkcie, či v služobnom pomere v čase mieru a v Európe, zaplať pánboh, máme mier, pán minister, 60 rokov. A preto dôležité je naozaj postavenie funkčné, nie formálne. Koniec koncov ak by sme porušovali napr. Európsky dohovor o ľudských právach, tak by odsúdenie policajta vojenským súdom skončilo na štrasburskom súde. Zatiaľ k tomu neprišlo. A neviem o tom, že by štrasburský súd mal problém s vojenskými súdmi, s výnimkou súdov, ktoré konajú podľa osobitných procesných pravidiel, ako to bolo v Turecku. Ale naše vojenské súdy konajú podľa platného Trestného poriadku, platného Trestného zákona, platného pre všeobecné súdy a pre ostatné prokuratúry. Neviem, pán minister, či sa vám zdá v poslednej dobe, že je disciplína v Policajnom zbore dobrá. Neviem, či ju treba uvoľňovať. A moja otázka znie: Kto sa bojí vojenskej justície? Boja sa jej možno policajti, ktorým utiekol recidivista z toalety, ktorému hrozí doživotný trest? Kto sa bojí vojenskej justície? Ja som presvedčený, že absolútna väčšina poctivých policajtov sa jej nebojí. A to, že vy ste pod tlakom, a neviete mu odolať, policajných odborov, musíte riešiť sám. Keď sme rokovali o novom Trestnom poriadku, boli rokovania aj o vojenskej justícii a jurisdikcii aj s odborníkmi z iných krajín aj z Bruselu a argumentovali sme. A nakoniec nikto nevzniesol žiadnu formálnu námietku ani k návrhu, ani k jeho schválenému zneniu a Trestný poriadok je účinný dva roky. Čiže nie je tam žiaden problém okrem naozaj tlaku policajných odborov a možno tých niekoľkých nepoctivých policajtov, ktorí sa vojenskej justície boja. Ale fajn, máte väčšinu, beriem to, len príďte s vládnym návrhom. Koniec koncov Trestný poriadok je podľa mojej mienky otvorený, neviem, kedy bude na parlamentnej schôdzi, ale dúfam, že sa tak stane v krátkom čase. Navrhnite to. Navrhnite to do pripomienkového konania, nech sa vyjadria aj inštitúcie, ktoré tomu rozumejú lepšie ako možno my všetci ostatní, aj vojenská justícia, aj všeobecná justícia. Ale považujem naozaj za nedôstojné, keď nedáme možnosť sa vyjadriť, nemusíme s nimi súhlasiť, vyjadriť sa tým, ktorých sa to najviac týka. A to sú vojenskí sudcovia a to sú vojenskí prokurátori. O nič viac ako o takú elementárnu slušnosť nežiadam, a preto by som považoval za neslušné schváliť body 1 a 5 pozmeňujúceho návrhu pána poslanca Kovarčíka. Ďakujem.